กองทัพเรือเร่งค้นหากำลังพลที่สูญหายจากเหตุการณ์เรือหลวงสุโขทัยอับปางอย่างต่อเนื่อง ยังสูญหาย 11 นาย
ค่ำวันนี้ 25 ธันวาคม 2565 พลเรือเอก ปกครอง  มนธาตุผลิน  โฆษกกองทัพเรือ เปิดเผยว่า  การปฏิบัติการค้นหาและช่วยเหลือลูกเรือเรือหลวงสุโขทัยในวันนี้ สามารถเก็บกู้ร่างผู้เสียชีวิตได้ 3 ราย โดยสามารถพิสูจน์อัตลักษณ์บุคคลได้ 1 รายคือ พลทหารวรพงษ์  บุญละคร  สังกัดหน่วยบัญชาการต่อสู้อากาศยานและรักษาฝั่ง โดยในวันพรุ่งนี้จะมีการเคลื่อนศพผู้เสียชีวิตเพื่อนำไปประกอบพิธี ณ ฌาปนสถานกองทัพเรือ สัตหีบ สรุปผลการช่วยเหลือลูกเรือเรือหลวงสุโขทัย 105 นาย ได้รับการช่วยเหลือ 76 นาย เสียชีวิตรวม 18 นาย ในจำนวนนี้สามารถระบุชื่อได้แล้ว 7 นาย ส่วนอีก 11 ราย อยู่ระหว่างพิสูจน์อัตลักษณ์เพื่อยืนยันตัวบุคคล คงเหลือผู้สูญหายจำนวน 11 นายล่าสุดมีรายงานว่า พลเรือเอก เชิงชาย  ชมเชิงแพทย์  ผู้บัญชาการทหารเรือ ในฐานะรองผู้อำนวยการศูนย์อำนวยการรักษาผลประโยชน์ของชาติทางทะเล ได้ลงนามในประกาศศูนย์อำนวยการรักษาผลประโยชน์ของชาติทางทะเล หรือ ศรชล.เรื่องการประกาศเขตการป้องกันและบรรเทาสาธารณภัย  เนื่องด้วยในระหว่างวันที่ 18-19 ธันวาคม 2565 ได้เกิดเหตุเรืออับปางในทะเล 3 ลำคือ เรือขนตู้คอนเทนเนอร์ สันทัดสมุทร 2 เรือหลวงสุโขทัย และ เรือ AnUBhum ดังนั้นเพื่อให้เกิดความปลอดภัยในการเดินเรือและไม่เป็นการกีดขวางการปฏิบัติหน้าที่ค้นหาและช่วยเหลือผู้ประสบภัย รวมถึงเตรียมการปฏิบัติการขจัดคราบน้ำมันในทะเลที่อาจรั่วไหลออกจากเรืออับปางจึงได้มีการประกาศเขตการป้องกันและบรรเทาสาธารณภัยจำนวน 3 พื้นที่ ในบริเวณที่เรือทั้ง 3 ลำ อับปาง